राजस्थान के सरकारी स्कूलों में होगी करियर काउंसलिंग, जाने क्या है प्रोसेस
Rajasthan Government Schools Students Career Counseling [Dial Future] Program - राजस्थान के सरकारी स्कूलों में पढ़ने वाले स्टूडेंट्स की करियर काउंसलिंग की जाएगी। इसके लिए स्कूल शिक्षा विभाग ने अनूठी पहल ‘डायल फ्यूचर‘ (भविष्य की राह) योजना की शुरुवात की है।
राजस्थान के सरकारी स्कूलों में पढ़ने वाले स्टूडेंट्स की करियर काउंसलिंग की जाएगी। इसके लिए स्कूल शिक्षा विभाग ने अनूठी पहल ‘डायल फ्यूचर‘ (भविष्य की राह) योजना की शुरुवात की है। जिसके तहत राजस्थान के सभी सरकारी स्कूलों में दसवीं पास कर चुके स्टूंडेंट्स को 11th में सब्जेक्ट सलेक्शन के साथ ही फ्यूचर की तैयारी को लेकर कॅरियर काउंसलिंग की जाएगी। शिक्षा विभाग द्वारा प्रदेश के सभी सरकारी स्कूलों में यह यह काउंसलिंग टीचर्स द्वारा दी जाएगी। जिसके लिए टीचर्स को भी विषय विशेषज्ञों की विशेष ट्रेनिंग दी गई है।
शिक्षा मंत्री डॉ बी डी कल्ला ने कहा कि प्रदेश में 26 जून से प्रारंभ हुए नए शैक्षणिक सत्र के साथ ही ड्रॉप आउट बच्चों को शिक्षा से जोड़ने के लिए स्कूल चलो अभियान (प्रवेशोत्सव) चलाया जा रहा है। इसके साथ ही इस बार शिक्षा विभाग द्वारा 28 जून से 5 अप्रैल तक दसवीं पास करने वाले बच्चों का विषय चयन में मार्गदर्शन किया जाएगा। ताकि वह सही कॅरियर का विकल्प चुन सके। जो भविष्य में स्टूडेंट्स के लिए फायदेमंद साबित होगा।
स्कूल शिक्षा विभाग के शासन सचिव नवीन जैन ने कहा कि हम आज जो कुछ भी बन पाए हैं। या जो बनना चाहते थे और नहीं बन पाए। उसमें हमारे दसवीं कक्षा के बाद चुने गए विषय का महत्वपूर्ण योगदान है। विषय का चयन विद्यार्थी के भविष्य निर्धारण में महत्वपूर्ण पड़ाव है।
उन्होंने कहा कि संकाय चयन में मार्गदर्शन देने के साथ ही निकटतम विद्यालय की भी जानकारी दी जाएगी। उन्होंने बताया कि डायल फ्यूचर कार्यक्रम के माध्यम से इसी सत्र में लगभग 9 लाख स्टूडेंट्स के कॅरियर की राह को आसान बनाने की तैयारी की गई है।
जानिए क्या है 'डायल फ्यूचर'
राजस्थान के शिक्षा विभाग ने पहली बार डायल फ्यूचर और फ्यूचर स्टेप्स (भविष्य की राह) इनीशिएटिव के तहत राज्य के सभी उच्च माध्यमिक स्कूलों में से एक-एक टीचर को पथ प्रदर्शक के रूप में सिलेक्ट किया है। जो स्कूल में दसवीं कक्षा पास करने वाले स्टूडेंटन्स का सब्जेक्ट सिलेक्शन में मदद करने के साथ ही करियर काउंसलिंग करेंगे।
शिक्षा विभाग ने इसके लिए पूरे राजस्थान को 4 जोन जयपुर जोन (जयपुर एवं भरतपुर संभाग), कोटा जोन (कोटा एवं उदयपुर संभाग), जोधपुर जोन (जोधपुर एवं पाली संभाग), और बीकानेर जोन (बीकानेर, चूरू एवं अजमेर संभाग) में बांटकर 20 हेल्प डेस्क नंबर 9773319741 से 9773319760 तक किए हैं। वहीं अब राज्य और संभाग स्तर पर हेल्प डेस्क शनिवार और रविवार सहित 28 जून से 5 जुलाई तक सुबह 10 से 5 बजे तक कार्य करेगी। हेल्प डेस्क के नंबरों पर कॉल करके भी करियर काउंसलिंग ली जा सकती है।